Ferðasumarið 2021 fer vel af stað á Norðurlandi. Mikið er um bókanir og víða fullbókað á hótelum.
Í fyrrasumar voru fáir erlendir ferðamenn á ferli en þeim mun fleiri Íslendingar. Í sumar hefur hlutfall erlendra ferðamanna aukist til muna. .
Bókanir hafa gengið vel á hótelum á Norðurlandi og erlendir gestir eru aftur í meirihluta. Flestir koma frá löndum þar sem bólusetning er langt komin og mest munar um Bandaríkjamenn.
Asíubúar, og þá aðallega Kínverjar, voru stór hluti ferðamanna á Íslandi áður en faraldurinn braust út. Vegna ferðatakmarkanna í mörgum ríkjum Asíu og slaks gengis í bólusetningum hafa bókanir ekki borist frá Asíu en væntingar standa til að það breytist þegar líður að hausti.
Bókanir í hvalaskoðun hafa líka gengið vel og á það ekki bara við á Norðurlandi. Hlutfall íslenskra ferðamanna er minna en í fyrrasumar en Bandaríkjamenn í miklum meirihluta, eða 90%.
Illa gengur þó að ráða starfsfólk og er í raun erfiðara en það var árið 2019.
Áberandi er hve mikil bjartsýni rýkir í ferðaþjónustunni en óttinn við bakslag í faraldrinum er þó mikill.